Likumprojekts

**Grozījumi Alternatīvo ieguldījumu fondu un to pārvaldnieku likumā**

Izdarīt Alternatīvo ieguldījumu fondu un to pārvaldnieku likumā (Latvijas Vēstnesis, 2013, 142., 192. nr.; 2015, 208. nr.; 2017, 75., 222. nr.; 2018, 132., 225. nr.; 2019, 132. nr.) šādus grozījumus:

1. Aizstāt visā likumā vārdu "Komisija" (attiecīgā locījumā) ar vārdiem "Latvijas Banka" (attiecīgā locījumā), izņemot vārdu savienojumus "Eiropas Komisijas" 1. panta 17. punktā, 7. panta otrajā daļā, 56. panta pirmajā daļā un 57. panta pirmajā daļā un "komisijas nauda" (attiecīgā locījumā) 43. panta otrajā, trešajā un piektajā daļā un 58. panta otrās daļas 12. punktā, kā arī pārejas noteikumus.

2. Aizstāt visā likumā vārdus "normatīvie noteikumi" (attiecīgā locījumā) ar vārdu "noteikumi" (attiecīgā locījumā).

3. Aizstāt visā likumā vārdus "finanšu un kapitāla tirgus" (attiecīgā locījumā) ar vārdiem "finanšu tirgus" (attiecīgā locījumā).

4. Izteikt 6. panta otro daļu šādā redakcijā:

"(2) Iekšējā pārvaldnieka reģistrāciju komercreģistrā veic tikai pēc tam, kad Latvijas Bankas lēmums izsniegt licenci alternatīvo ieguldījumu fondu pārvaldnieka darbībai vai lēmums par pārvaldnieka reģistrāciju iesniegts komercreģistra iestādei."

5.  81. pantā:

aizstāt piektajā daļā vārdus "pārsūdzēšana tiesā" ar vārdiem "apstrīdēšana un pārsūdzēšana";

izslēgt septītās daļas 6. punktā vārdus "Latvijas Bankas".

6. Izteikt 82. pantu šādā redakcijā:

"**82. pants. Maksājumi Latvijas Bankai**

(1) Pārvaldnieks Latvijas Bankai maksā:

1) licencēts pārvaldnieks – līdz 0,033 procentiem (ieskaitot) no tā pārvaldē esošo fondu vidējā aktīvu apmēra ceturksnī, bet ne mazāk par 3557 *euro* gadā;

2) reģistrēts pārvaldnieks – 900 *euro* gadā;

3) licencēts ārējais pārvaldnieks, kuram ir atļauts sniegt šā likuma 5. panta septītajā un astotajā daļā minētos ieguldījumu pakalpojumus, – līdz vienam procentam no pārvaldnieka sniegto ieguldījumu pakalpojumu bruto ieņēmumiem ceturksnī, bet ne mazāk par 711 *euro* gadā;

4) reģistrēts pārvaldnieks, kurš pārvalda Eiropas riska kapitāla fondu vai Eiropas sociālās uzņēmējdarbības fondu, papildus šā panta pirmās daļas 2. punktā minētajam maksājumam – 1900 *euro* gadā.

(2) Papildus šā panta pirmajā daļā minētajiem maksājumiem licencēts pārvaldnieks Latvijas Bankai maksā:

1) par fonda reģistrācijai iesniegto dokumentu izskatīšanu – 1422 *euro*;

2) par reģistrācijai iesniegto fonda darbības noteikumu vai dibināšanas dokumenta grozījumu izskatīšanu – 426 *euro*.

(3) Reģistrēts pārvaldnieks par pārvaldnieka reģistrācijai iesniegto dokumentu izskatīšanu Latvijas Bankai maksā 250 *euro*.

(4) Dalībvalstī licencēta pārvaldnieka filiāle, kas reģistrēta Latvijā, Latvijas Bankai maksā:

1) līdz vienam procentam no filiāles Latvijā sniegto fondu pārvaldes pakalpojumu bruto ieņēmumiem ceturksnī, bet ne mazāk par 2134 *euro* gadā;

2) līdz vienam procentam no filiāles šā likuma 5. panta septītajā un astotajā daļā minēto ieguldījumu pakalpojumu bruto ieņēmumiem ceturksnī, bet ne mazāk par 711 *euro* gadā.

(5) Dalībvalsts (izņemot Latviju) fonda pārvaldnieks par katra tā pārvaldē esoša dalībvalsts fonda vai ārvalsts fonda ieguldījumu daļu izplatīšanas uzraudzību Latvijā Latvijas Bankai maksā vienreizēju maksu 1209 *euro* apmērā."

7. Izteikt 85. pantu šādā redakcijā:

"**85. pants. Ierobežotas pieejamības informācija**

(1) Informācija par pārvaldnieku, tā klientiem, fondiem un to ieguldītājiem, pārvaldnieka, tā klientu, fondu un to ieguldītāju darbību, kura iepriekš nav bijusi likumā noteiktajā kārtībā publicēta vai kuras izpaušanu nenosaka citi likumi, vai kuru par publiski pieejamu nav apstiprinājusi Komisija, šajā pantā noteiktajā kārtībā no dalībvalstīm, ārvalstīm un šo valstu personām, struktūrām un iestādēm saņemtā informācija un pārvaldnieka uzraudzības vajadzībām pārbaudēs iegūtā informācija uzskatāma par ierobežotas pieejamības informāciju, un tā ir izpaužama trešajām personām tikai pārskata vai apkopojuma veidā tā, lai nebūtu iespējams identificēt kādu konkrētu pārvaldnieka klientu, fondu un tā ieguldītāju. Šādai informācijai par pārvaldnieku un tā darbību ir ierobežotas pieejamības statuss arī tad, ja pārvaldniekam ierosināts maksātnespējas vai likvidācijas process vai tas likvidēts.

(2) Aizliegums izpaust ierobežotas pieejamības informāciju neattiecas uz:

1) tiesvedību civillietā, ja ir pasludināta pārvaldnieka maksātnespēja vai uzsākts pārvaldnieka vai fonda likvidācijas process un šī informācija nav par trešajām personām, kuras iesaistītas darbībās pārvaldnieka finansiālā stāvokļa uzlabošanai;

2) ierobežotas pieejamības informāciju, kuru Komisija atbilstoši kompetencei sniegusi, pamatojoties uz procesa virzītāja pieprasījumu krimināllietā, saglabājot sniegtajai informācijai ierobežotas pieejamības statusu;

3) Komisijas uzraudzības funkciju pildīšanas laikā konstatētu iespējamu noziedzīgu nodarījumu, par kuru tā informē tiesībaizsardzības iestādi, un visas nepieciešamās informācijas sniegšanu;

4) personām, kuras ir atbildīgas par tiesību aktu pārkāpumu atklāšanu un izmeklēšanu komercdarbības jomā, ja ir ievēroti šādi nosacījumi:

a) informācijas apmaiņa nepieciešama komercdarbību regulējošo normatīvo aktu pārkāpumu atklāšanas un izmeklēšanas nolūkā,

b) ir sniegts apliecinājums, ka informācija būs pieejama tikai tām personām, kuras ir iesaistītas uzdevuma izpildē, un ka tām ir saistošas līdzvērtīgas informācijas aizsardzības prasības,

c) ja Komisija nepieciešamo informāciju ir ieguvusi no citas valsts finanšu tirgus dalībnieka uzraudzības iestādes, to izpauž vienīgi tad, ja ir saņemta informāciju sniegušās iestādes piekrišana.

(3) Šā panta pirmās daļas noteikumi neierobežo Komisiju atbilstoši kompetencei apmainīties ar ierobežotas pieejamības informāciju ar citas dalībvalsts tirgus dalībnieku uzraudzības institūcijām un Eiropas Centrālo banku, Eiropas Banku iestādi, Eiropas Vērtspapīru un tirgu iestādi, Eiropas Apdrošināšanas un aroda pensiju iestādi un Eiropas Sistēmisko risku kolēģiju, saglabājot sniegtajai informācijai ierobežotas pieejamības statusu, kā arī publicēt saskaņā ar uzraudzības institūciju prasībām veikto stresa testu rezultātus.

(4) Komisija šā panta trešajā, septītajā, astotajā un devītajā daļā minētajā kārtībā saņemto informāciju ir tiesīga izmantot vienīgi tās funkciju veikšanai:

1) lai pārliecinātos par pārvaldnieka dibināšanu un pārvaldnieka un turētājbankas darbību reglamentējošo normatīvo aktu ievērošanu;

2) lai piemērotu likumā noteiktos tiesību ierobežojumus un sodus;

3)  tiesvedībā, kurā tiek pārsūdzēti Komisijas izdotie administratīvie akti vai tās faktiskā rīcība;

4) tiesvedībā, kas ierosināta par šā likuma un uz tā pamata izdoto noteikumu pārkāpumiem.

(5) Komisija ir tiesīga pieprasīt no pārvaldnieka informāciju, pamatojoties uz citas dalībvalsts pārvaldnieku vai fondu uzraudzības iestādes pieprasījumu un tādas ārvalsts pārvaldnieka vai fondu uzraudzības iestādes pieprasījumu, ar kuru ir noslēgts informācijas apmaiņas līgums. Šo informāciju citas valsts pārvaldnieku vai fondu uzraudzības iestādes ir tiesīgas izpaust vienīgi ar Komisijas rakstveida piekrišanu, un šo informāciju drīkst izmantot tikai mērķim, kuram tā pieprasīta.

(6) Komisija ir tiesīga slēgt informācijas apmaiņas līgumus ar ārvalsts pārvaldnieku vai fondu uzraudzības institūcijām vai attiecīgās ārvalsts institūcijām, kas pielīdzināmas šā panta septītajā, astotajā un devītajā daļā minētajām institūcijām, ja attiecīgās ārvalsts normatīvie akti paredz šim pantam līdzvērtīgu ierobežotas pieejamības informācijas aizsardzību un ir ievērotas Latvijā spēkā esošās prasības personu datu aizsardzības jomā. Šāda informācija izmantojama vienīgi tirgus dalībnieku uzraudzībai vai attiecīgajām institūcijām likumā noteikto funkciju veikšanai.

(7) Šā panta pirmās un ceturtās daļas noteikumi, saglabājot ierobežotas pieejamības informācijas statusu, neaizliedz Komisijai atbilstoši kompetencei apmainīties ar ierobežotas pieejamības informāciju ar:

1) citas dalībvalsts pārvaldnieku vai fondu uzraudzības institūcijām;

2) iestādēm, kam ir uzticēts publiskais pienākums uzraudzīt citas finanšu sektora sabiedrības, un valsts iestādēm, kas ir atbildīgas par finanšu tirgu uzraudzību;

3) valsts iestādēm vai struktūrām, kurām ir uzdots pienākums uzturēt finanšu sistēmas stabilitāti dalībvalstīs, izmantojot makroprudenciālos noteikumus;

4) reorganizācijas struktūrām vai valsts iestādēm, kuru mērķis ir aizsargāt finanšu sistēmas stabilitāti;

5) struktūrām, kas ir iesaistītas pārvaldnieku, fondu vai pārvaldes pakalpojumu sniegšanā iesaistīto personu maksātnespējas, likvidācijas un citās līdzīgās procedūrās;

6) personām, kas ir atbildīgas par pārvaldnieku un fondu pārskatu obligātajām revīzijām;

7) dalībvalsts iestādēm, kas pārvalda ieguldījumu un noguldījumu kompensācijas shēmas, ja šāda informācija nepieciešama to funkciju veikšanai;

8) valsts iestādēm vai struktūrām, kas saskaņā ar normatīvajiem aktiem ir atbildīgas par tiesību aktu pārkāpumu atklāšanu un izmeklēšanu komercdarbības jomā;

9) iestādēm, kas atbildīgas par finanšu tirgus dalībnieku uzraudzību noziedzīgi iegūtu līdzekļu legalizācijas un terorisma un proliferācijas finansēšanas novēršanas jomā, un finanšu ziņu vākšanas vienībām.

(8) Šā panta noteikumi neaizliedz Komisijai apmainīties ar ierobežotas pieejamības informāciju ar dalībvalstu centrālajām bankām un citām institūcijām, kas ir atbildīgas par maksājumu sistēmu pārraudzīšanu, ja šādas informācijas sniegšana ir nepieciešama tām likumā noteikto funkciju veikšanai un Eiropas Sistēmisko risku kolēģijai.

(9) Šā panta noteikumi neaizliedz Komisijai sniegt ierobežotas pieejamības informāciju regulētā tirgus organizētājam, centrālajam vērtspapīru depozitārijam vai iestādēm, kuras dalībvalstī nodrošina tīrvērti un norēķinus par darījumiem ar finanšu instrumentiem, ja tā uzskata, ka šādas informācijas sniegšana ir nepieciešama, lai nodrošinātu minēto iestāžu attiecīgu rīcību, ja norēķinu vai tīrvērtes sistēmas dalībnieki nepilda savas saistības vai ir pamats uzskatīt, ka tie nepildīs savas saistības.

(10) Informāciju, kuru Komisija saņēmusi no dalībvalsts vai ārvalsts uzraudzības institūcijas uzraudzības funkciju veikšanai šā panta trešajā un sestajā daļā minētajā kārtībā, drīkst izpaust trešajām personām, kurām tā nepieciešama likumā noteikto funkciju veikšanai, tikai ar attiecīgās dalībvalsts vai ārvalsts uzraudzības institūcijas iepriekšēju rakstveida piekrišanu un tikai tādiem mērķiem, kādiem attiecīgā uzraudzības institūcija piekritusi izpaust šo informāciju. Informāciju, kuru dalībvalsts vai ārvalsts uzraudzības institūcijas saņēmušas no Komisijas uzraudzības funkciju veikšanai šā panta trešajā un sestajā daļā minētajā kārtībā, drīkst izpaust trešajām personām, kurām tā nepieciešama likumā noteikto funkciju veikšanai, tikai ar Komisijas iepriekšēju rakstveida piekrišanu un tikai tādiem mērķiem, kādiem Komisija piekritusi izpaust šo informāciju.

(11) Ja rodas ārkārtas situācija, nelabvēlīgi notikumi vai stāvoklis, kad finanšu tirgos vērojama nelabvēlīga attīstība, kas var būtiski apdraudēt finanšu tirgus pienācīgu darbību, likviditāti un integritāti un finanšu sistēmas vai tās daļas stabilitāti Eiropas Savienībā vai kādā no dalībvalstīm, Komisija pēc attiecīga pieprasījuma nekavējoties nodod informāciju dalībvalstu centrālajām bankām, ja šī informācija ir svarīga, lai tās varētu veikt normatīvajos aktos noteiktos uzdevumus, tostarp monetārās politikas īstenošanu un ar to saistītu likviditātes nodrošināšanu, maksājumu, tīrvērtes un norēķinu sistēmu pārraudzību un finanšu sistēmas stabilitātes nodrošināšanu, un Eiropas Sistēmisko risku kolēģijai, ja šī informācija ir svarīga, lai tā varētu veikt tiesību aktos noteiktos uzdevumus.

(12) Šā panta noteikumi neaizliedz Komisijai sniegt ierobežotas pieejamības informāciju šādām institūcijām:

1) Starptautiskajam Valūtas fondam un Pasaules Bankai – finanšu sektora novērtēšanas programmai paredzētajiem izvērtējumiem;

2) Starptautisko norēķinu bankai – kvantitatīvās ietekmes pētījumiem;

3) Finanšu stabilitātes padomei – tās uzraudzības funkciju izpildei.

(13) Komisija šā panta divpadsmitajā daļā minētajām institūcijām ierobežotas pieejamības informāciju sniedz, ja ir saņemts motivēts pieprasījums un ir ievēroti šādi nosacījumi:

1) pieprasījums ir pienācīgi pamatots, ņemot vērā konkrētos uzdevumus, ko pieprasītāja institūcija veic saskaņā ar tai tiesību aktos noteiktajām pilnvarām;

2) pieprasījums ir pietiekami precīzs attiecībā uz pieprasītās informācijas būtību, tvērumu un formātu, kā arī tās izpaušanas vai nosūtīšanas līdzekļiem;

3) ir sniegts apliecinājums, ka pieprasītā informācija ir nepieciešama konkrētu pieprasītājas institūcijas uzdevumu veikšanai un ka tā nepārsniedz šai institūcijai ar tiesību aktiem piešķirto uzdevumu tvērumu;

4) ir sniegts apliecinājums, ka informācija būs pieejama tikai tām personām, kuras ir iesaistītas uzdevuma izpildē, un ka tām ir saistošas līdzvērtīgas informācijas aizsardzības prasības.

(14) Šā panta divpadsmitajā daļā minētajām institūcijām pēc pieprasījuma izvērtēšanas Komisija nosūta tikai apkopotu vai anonimizētu informāciju un ar citu informāciju dalās tikai Komisijas telpās."

8. Aizstāt 90. panta piektajā daļā vārdu "terorisma" ar vārdiem "terorisma un proliferācijas".

9. Papildināt pārejas noteikumus ar 19. un 20. punktu šādā redakcijā:

"19. Šā likuma grozījumi, kas saistīti ar Finanšu un kapitāla tirgus komisijas pievienošanu Latvijas Bankai (par vārda "Komisija" (attiecīgā locījumā) aizstāšanu ar vārdiem "Latvijas Banka" (attiecīgā locījumā) visā likumā, izņemot vārdu savienojumus "Eiropas Komisijas" un "komisijas nauda" un pārejas noteikumus, vārdu "normatīvie noteikumi" (attiecīgā locījumā) aizstāšanu visā likumā ar vārdu "noteikumi" (attiecīgā locījumā), vārdu "finanšu un kapitāla tirgus" (attiecīgā locījumā) aizstāšanu visā likumā ar vārdiem "finanšu tirgus" (attiecīgā locījumā), 6. panta otrās daļas izteikšana jaunā redakcijā, grozījumi 81. panta piektajā daļā un septītās daļas 6. punktā, kā arī 82. panta izteikšana jaunā redakcijā), stājas spēkā vienlaikus ar Latvijas Bankas likumu.

20. Uz šā likuma pamata izdotie Finanšu un kapitāla tirgus komisijas normatīvie noteikumi, kas pieņemti līdz Latvijas Bankas likuma spēkā stāšanās dienai, ir piemērojami līdz dienai, kad Latvijas Banka apstiprina attiecīgos noteikumus, bet ne ilgāk kā līdz 2024. gada 31. decembrim."

Finanšu ministrs

J. Reirs